La poésie de Toli » poesie
Lanjelis
Lannwit pliye ke lajounen
Anba kako l,
Sousi mòn nan mare
Lanjelis pran laperèz
Tonbe nan 2 plan men latè.
Kòk ak poulèt ap toke plim
Boule koze,
Batman je w
Lemante Zòrèy mwen
Depi nan baryè a.
Dife kò w ap bouyi chodyè
Anndan kèm
Map pouse bwa dife
Anba jipon lanmou
Bouch ou tonbe fri
Lang ou nan fant dan w.
Lanjelis se dra nwa,
Ki kouvri kabann lawouze
Pou rad pa mouye,
Mouchwa nwa
Ki bande tèt pou
Lèt bannann pa tache cheve,
Lanjelis se kòd long
Nan patiraj lanmou.
Album : lanjelis
Mwen pote tras gran chimen
Nan plan men,
Pann sou pwent nen
Bourik ap koupe m kout je.
Van nan bwa pap serem koze
Menm sil ap kraze brize
Fòs travay mwen vin ranplase.
Bò isit pat konn lèm kale
Nan bak negriye
Mwen debake
Antòtye
Nan pye modènite
Souf koupe.
Bò isit pat konn janm rele,
Batistè m chire
Nan vwal batiman kap pote
Nan poubèl limanite.
Pousyè lanmè vale
Laj mwen nan travèse.
Ak yon epe
Nan flanm dife
Mwen batize
yon kòd nwa pou kwa Bondye.
Jaden kote
Latè se vyann li manje
San nèg se lawouze
Lavi se ze
Chak tèt nèg konte,
Men mwen se yon kaptif danjere
Nan patiraj esklav mèt la mare.
Solèy cho fè lanmè bave
Vomi lapli jouk latè trangle,
Konesans kale
Kote legzistans kouve
Reyalite.
Mwen kenbe
Relijyon mòde soufle
Nan kòlèt, mandel bon non Bondye,
Li vomi libète.
Commentaires (1 742)
Pa mande lajounen sa lannwit pote,
Menm si yo jouke
Menm kote.
Kaka chwal ap tire pye.
Zandolit niche anba plan pyel
vouzan soulye.
Chèlbè lawouze
Pa dire,
Kou solèy leve
Fel kase.
Van vante
Chase nyaj kap kriye
Men li pa ka chire rido bondye.
Foumi sèmante
Sou kel,
Lap goute
Vyann elefan anvanl trepase.
Sèkèy kondi w rantre
Men li pa dwew sekirite,
Vètè sèl kòk chante.
Siw tande
Lavi koulè li vle,
Se verite.
Album : fleur